Op die verhoog gryp Leon se skerp humor die gehoor se verbeelding met skreeusnaakse, dog alledaagse, situasies aan. Hy glo humor is medisyne vir die liggaam en siel: "Dis so lekker om te lag, want dis so goed vir 'n mens!"
SkaterSnaaks is vir Leon egter meer as net 'n produk: dit is eerder die afskop van 'n projek wat ten doel het om Afrikaanssprekendes landwyd weer aan die lag (of, vir eers, net glimlag) te kry. Daar heers op die oomblik 'n gevoel van erns, kommer en selfs aggressie in die harte van Suid-Afrikaners, voel Leon. "Dit het tot gevolg dat ons heeltemal te min lag. Lag is aansteeklik. Dit bring vreugde en vreugde bring krag - lewenskrag. En dit is eintlik wat mense se groot hongerte is: lewenskrag!"
Leon glo dat daar amper elke dag iets is om jou oor te skeur: jy moet net op die regte manier na die lewe kyk, want die meeste goed in die lewe is SkaterSnaaks!"